લાલ કલરનું શર્ટ પહેરેલો એ નાનકડું બાળક સ્વીમિંગ પૂલના શાંત પાણીને એકીટશે જોઈ રહ્યુ હતું પણ તેના મનમાં આજે કઈં કેટલાય કૂતુહલભર્યા પ્રશ્નો ઉત્પાત મચાવી રહ્યા હતા. બાળકની આંખમાં ઉદાસીના વાદળો ઉમટેલા હતાં. “મમ્મી હજી પણ એવી જ દેખાતી હશે?” તેના મનમાં ઉદભવેલો આ પ્રશ્ન માત્ર કૂતુહલ જ નહીં તેની આંખમાં ભીનાશ પણ લઈ આવ્યો.. હજી દસ મિનિટ પહેલા તો તેના પપ્પા તેને અહીં બેસાડીને તેની મમ્મીને લેવા ગયા હતાં. તેમણે કહ્યું હતું કે તેને સરપ્રાઈઝમાં મમ્મી પાછી લાવી આપશે. શાંત પાણીને જોઈ રહેલા એ બાળકના મનમાં એની મમ્મીની છબી વારંવાર ધુમ્મસની જેમ આવીને ચાલી જતી હતી. તે ખબર નહીં કેમ પણ મમ્મીના પાછા આવવાની વાતથી ખુશ થવાને બદલે દુઃખી હતો. હજી નવો કોઈ સવાલ તેના નાનકડા મનમાં આકાર લે એ પહેલાં તો તેના પપ્પાએ પાછળથી બૂમ પાડી, “જો બેટા, તારી મમ્મી આવી ગઈ છે.”